Սեդրակ Դոխոլյան

Սեդրակ Գևորգի Դոխոլյան (), հայ մանկավարժ։ ՀԽՍՀ վաստակավոր մանկավարժ (1957): ԽՄԿԿ անդամ (1941), Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) գործողությունների մասնակից։

Կենսագրություն 
Սեդրակ Դոխոլյանը ծնվել է 1916 թվականին, Ստեփանավանի շրջանի Գյուլագարակ գյուղում։ 1939 թվականին ավարտել է Երևանի Խաչատուր Աբովյանի անվան մանկավարժական ինստիտուտի հայոց լեզվի և գրականության ֆակուլտետը և ուսուցիչ է նշանակվել Ստեփանավանի շրջանի Կուրթան գյուղում։

1941 թվականին Սեդրակը զորակոչվել է կարմիր բանակ, ծառայել է 409-րդ հայկական դիվիզիայի 684-րդ գնդում։ 1941 թվականին ընդունվել է ԽՄԿԿ շարքերը։ Այնուհետև գործուղվել է Բաքվի հետևակային ուսումնարան, որն ավարտելուց հետո մեկնել է գործող բանակ։ Որպես հետախույզ՝ Սեդրակը մասնակցել է Կովկասյան մարտերին, 1942-1943 թվականներին Տուապսեի և Նովոռոսիյսկի համար մղված մարտերին, որի համար պարգևատրել է «Խիզախության համար» մեդալով։ 1943 թվականի դեկտեմբերին Դոխոլյանը ծանր վիրավորվել է, որի պատճառով էլ ազատվել է զինվորական ծառայությունից։

Եղել է Երևանի պրոֆտեխնիկական ուսումնարանի տնօրեն։ 1957 թվականին Դոխոլյանին շնորհվել է ՀԽՍՀ վաստակավոր ուսուցչի կոչում։ Մարտական և աշխատանքային ծառայությունների համար պարգևատրվել է «Խիզախության համար», Գերմանիայի դեմ տարած հաղթանակի, Կովկասի պաշտպանության համար, Աշխատանքի վետերանի և այլ մեդալների։ Դոխոլյանն անցել է կենսաթոշակի, բայց չի կտրվել մանկավարժական աշխատանքից։

Պարգևներ 
 ՀԽՍՀ վաստակավոր մանկավարժ (1957)
 «Խիզախության համար» մեդալ
 Գերմանիայի դեմ տարած հաղթանակի մեդալ
 Կովկասի պաշտպանության համար մեդալ
 «Աշխատանքի վետերան» մեդալ

Ծանոթագրություններ 

Հայ մանկավարժներ
ՀԽՍՀ վաստակավոր մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Արիության մեդալակիրներ
«Աշխատանքի վետերան» մեդալակիրներ
«1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ
ԽՄԿԿ անդամներ